b'\n_START_ARTICLE_\nBalada o \xc4\x8drnem noju\n_START_SECTION_\nVsebina\n_START_PARAGRAPH_\nMalka pridno \xc5\xa1tudira za bli\xc5\xbenjo diplomo. Zmoti jo Didi, njena nova sostanovalka, hudo osamljena, razkrojena od \xe2\x80\x9dsvobodnega \xc5\xbeivljenja\xe2\x80\x9d, \xc5\xbee skoraj nevroti\xc4\x8dna. V nezadr\xc5\xbeni potrebi po izpovedi Didi pripoveduje Malki svojo \xc5\xbeivljenjsko zgodbo, polno razo\xc4\x8daranj, izgubljenih iluzij, razbrzdanosti, alkohola, nevroti\xc4\x8dnih prividov \xc4\x8drnega noja. Didi je poskusila samomor in bila skoraj leto dni na opazovalnem oddelku nevrolo\xc5\xa1ke klinike. Svojo ranjenost skriva z grobostjo in nesramnostjo, izziva in v nemo\xc4\x8dnem besu otepa okrog sebe, na vse na\xc4\x8dine sku\xc5\xa1a Malko spraviti iz ravnote\xc5\xbeja. Pride Izidor, z darilom za svojo mlado \xc5\xbeeno, pa z dobrimi novicami o slu\xc5\xbebi in stanovanju; oba z veselim upanjem na\xc4\x8drtujeta svojo prihodnost, ker pa se mora Malka u\xc4\x8diti, Izidor kmalu odide. Ob njuni sre\xc4\x8di Didi z vso ostrino spozna zavo\xc5\xbeenost svojega \xc5\xbeivljenja, ki je bilo od otro\xc5\xa1kih let brez ljubezni; obupa in ko gre Malka pred spanjem v kopalnico, izpije dozo mo\xc4\x8dnega strupa in umre. Malka misli, da je Didi vendarle zaspala, le\xc5\xbee tudi sama, da bi naslednje jutro \xc5\xbee navsezgodaj \xc5\xa1tudirala. \xc5\xbdivljenje te\xc4\x8de naprej in mimo izgubljene, nesre\xc4\x8dne, mrtve Didi.\n_START_SECTION_\nVir povzetka\n_START_PARAGRAPH_\nObnova citirana po: Alenka Goljev\xc5\xa1\xc4\x8dek: Vsebine dram. Taras Kermauner, Ta\xc5\xa1\xc4\x8dica = noj. Ljubljana: Slovenski gledali\xc5\xa1ki muzej, 1998._NEWLINE_ Portal:Literatura'